Source: http://munkajogportal.hu/felulvizsgalati-kerelem-de-hogyan/
Timestamp: 2018-06-21 21:36:27
Document Index: 34046289

Matched Legal Cases: ['bíróság ', 'bíróság ', 'Kúria ', 'Kúria ', 'bíróság ', 'Kúria ', 'Kúria ', 'bíróság ', 'Kúria ', 'bíróság ', 'bíróság ', 'Kúria ', 'bíróság ', 'bíróság ', 'Kúria ', 'Kúria ', 'bíróság ', 'bíróság ', 'Kúria ', 'Kúria ', 'Kúria ', 'bíróság ', 'Kúria ', 'bíróság ', 'Kúria ', 'Kúria ', 'Kúria ', 'Kúria ', 'bíróság ', 'Kúria ', 'Kúria ', 'Kúria ', 'Kúria ', 'bíróság ', 'bíróság ', 'Kúria ', 'bíróság ', 'bíróság ', 'Kúria ', 'Kúria ', 'bíróság ', 'bíróság ']

Felülvizsgálati kérelem, de hogyan | Munkajog Portál
Posted on 2017-08-10 by Goda Mark
Az első, vagy – a munkajogi tárgyú perek döntő többségében – a másodfokú bíróság ítéletének rendelkező részében az olvasható, hogy a határozat ellen fellebbezésnek helye nincs. Igen ám, de felülvizsgálati kérelemnek helye lehet.
A felülvizsgálati eljárás egy úgynevezett rendkívüli perorvoslati eljárás. Ez azt jelenti, hogy a peres fél akkor kezdeményezheti, amennyiben a rendes jogorvoslati lehetőségét már kimerítette, vagyis fellebbezéssel már élt, avagy a jogszabály rendelkezése folytán a bíróság ítélete első fokon már jogerőre emelkedett, az ellen fellebbezésnek nincs helye. Utóbbira példa a társadalombiztosítási ügyekben hozott határozatok döntő többsége.
A felülvizsgálati kérelemre vonatkozó részletes szabályokat a polgári perrendtartásról szóló 1952. évi III. törvény (Pp.) XIV. fejezete tartalmazza. Ezen szabályok közül – a teljesség igénye nélkül – kívánok kiemelni néhányat.
Hol történik a felülvizsgálat, hol kell kezdeményezni?
A felülvizsgálati eljárás egy, a Kúria előtt folyamatban lévő eljárás, azonban a kérelmet nem ezen fórumhoz kell benyújtani, hanem az ügyben első fokon eljárt bírósághoz. Ennek a szabálynak a praktikus oka az, hogy a Kúria „egy szál” felülvizsgálati kérelemmel önmagában nem tud mit, kezdeni, hiszen nem ismeri az ügy előzményét, szüksége van az ügy összes iratára. Éppen ezért az elsőfokú bíróság – akinél az ügy iratai találhatók – az, aki a felülvizsgálati kérelmet felterjeszti az ügyben keletkezett összes irattal a Kúriához.
Meddig lehet benyújtani?
A felülvizsgálati kérelmet a jogerős határozat kézhezvételétől – vagyis amilyen dátum a határozat kézbesítését igazoló tértivevényen szerepel – számított 60 napon belül kell előterjeszteni. Természetesen az ítélkezési szünetre vonatkozó szabályok (Pp. 104/A. §) a jelen esetben is irányadók, vagyis a 60 napos határidőbe az év július 15. napjától augusztus 20. napjáig terjedő időszak nem számít bele. Amennyiben a határidő utolsó napja munkaszüneti napra esik, úgy az csak a következő munkanapon jár le.
A felülvizsgálati kérelmet a fél (azaz a felperes, vagy az alperes), a beavatkozó, valamint a rendelkezés reá vonatkozó része ellen az kérheti, akire a határozat rendelkezést tartalmaz. Azonban a felülvizsgálati kérelemmel / csatlakozó felülvizsgálati kérelemmel élő fél számára a jogi képviselet kötelező. Ez azt jelenti, hogy a jogi képviselő megahatalmazásának ki kell terjednie a teljes eljárásra, vagy a felülvizsgálati eljárásra vonatkozóan új meghatalmazást kell csatolnia felülvizsgálati kérelemhez. Amennyiben tehát a fél az eljárás korábbi szakaszában személyesen járt el, úgy a felülvizsgálati eljárásban már jogi képviselőt kell igénybe vennie. Ha pedig pártfogó ügyvéd járt el az ügyben korábban, akkor ismételten fel kell keresnie a Kormányhivatal Jogi Segítségnyújtó Szolgálatát a pártfogó ügyvédi meghatalmazás céljából. Természetesen a felülvizsgálat kérelemmel nem élő fél számára jogi képviselet nem kötelező, de nem is kizárt.
Mely esetekben van helye felülvizsgálatnak?
A jogerős ítélet vagy az ügy érdemében hozott jogerős végzés felülvizsgálatát lehet kérni a Kúriától. Az ügy érdemében hozott jogerős végzésnek pedig a Pp. 270. § (3) bekezdése értelmében a keresetlevelet a 130. § (1) bekezdésének a)-h) pontjai alapján idézés kibocsátása nélkül elutasító és a pert a 157. § a) és g) pontja, valamint 157/A. § (1) bekezdése szerint megszüntető jogerős végzést kell tekinteni. A törvény továbbá kifejezetten megjelöli azon eseteket, amikor nincs helye felülvizsgálatnak. Munkajogi tárgyú perek szempontjából a legfontosabbak a következők (azaz nincs helye felülvizsgálatnak):
az első fokon jogerőre emelkedett határozat ellen, kivéve, ha azt törvény lehetővé teszi (így pl. a társadalombiztosítási ügyben hozott határozatoknál);
a jogerős határozatnak csupán a kamatfizetésre, illetve a perköltségre vonatkozó rendelkezései ellen;
a jogerős határozatnak csupán a teljesítési határidőre, a részletfizetésre vonatkozó rendelkezései vagy a jogerős határozatnak csupán az indokolása ellen;
továbbá, ha a határozatot a Kúria hozta.
Mi lehet a felülvizsgálati kérelem tartalma?
A felülvizsgálati kérelemben meg kell jelölni az ügyben első- és (amennyiben volt) másodfokú bíróságot, valamint az ügyszámot. Azaz pontosan meg kell jelölni azt a jogerős határozatot, amely ellen a felülvizsgálati kérelem irányul, továbbá azt, hogy az abban foglaltakhoz képest milyen tartalmú határozat meghozatalát kívánja. Nem elegendő tehát az olyan tartalmú felülvizsgálati kérelem, amely pl. „a jogerős ítélet megváltoztatását és a jogszabályoknak megfelelő határozat meghozatalát” kéri. A BH.2014.119. számú eseti döntés kapcsán a Kúria kifejtette, hogy a felülvizsgálati kérelem határidőben került előterjesztésre, a felperes azonban, a törvényben előírtakkal szemben a felülvizsgálati kérelmében nem jelölte meg, hogy a per fő tárgya tekintetében pontosan milyen tartalmú határozat meghozatalát kívánja. Nem tekinthető ilyen nyilatkozatnak a jogerős határozat hatályon kívül helyezése és az elsőfokú bíróság jogszabályoknak megfelelő eljárásra és jogszabálynak megfelelő ítélet meghozatalára utasítása iránti kérelem, mert abból nem állapítható meg, hogy a felperes milyen tartalmú döntés meghozatalát tartaná a jogszabályokkal összhangban állónak. A fél Pp. 272. §-ának (2) bekezdése szerinti nyilatkozatát a Kúria sem pótolhatja, mert a Pp. 275. §-ának (2) bekezdése alapján csak a felülvizsgálati kérelem keretei között járhat el, azaz a felülvizsgálati kérelmet előterjesztő fél által jogszerűnek tartott döntés tekintetében tudja vizsgálni, hogy a tételesen megjelölt jogszabályokat valóban sérti-e a jogerős ítélet. Ez a felülvizsgálati kérelem olyan lényeges tartalmi hiányossága, amely utóbb már nem pótolható, tekintettel arra a felülvizsgálati eljárásban érvényesülő speciális szabályra, hogy a felülvizsgálati kérelmet nem lehet megváltoztatni [Pp. 273. § (5) bek.], amiből az is következik, hogy tartalmi kérdésben azt kiegészíteni sem lehet.
Az eseti döntés ugyan gazdasági tárgyú perben került meghozatalra, azonban álláspontom szerint a megállapításai tökéletesen helytállóak a munkajogi tárgyú perek tekintetében is.
A felülvizsgálati kérelemben elő kell továbbá adni – a jogszabálysértés és a megsértett jogszabályhely megjelölése mellett -, hogy a fél a határozat megváltoztatását milyen okból kívánja. Amennyiben azonban a felülvizsgálati kérelemben ugyan tartalmilag helyesen történik hivatkozás a jogszabálysértés tényére, de a megsértett jogszabályhely megjelölése téves, ezen okból a felülvizsgálati kérelem nem utasítható el.
A fentiek kapcsán azt fontos kiemelni – abból a jogszabályi előírásból kiindulva, hogy a felülvizsgálati eljárásban a jogi képviselet a felülvizsgálati kérelemmel élő fél számára kötelező, vagyis a beadványt egy jogvégzett szakember fogalmazza és szerkeszti meg – hogy az eljárás rendkívüli perorvoslati jellegéből is adódóan felülvizsgálatra már csak szűk körben, kizárólag jogszabálysértő eljárás esetén van lehetőség. A beadványból tehát pontosan ki kell derülnie, hogy a fél a megelőző eljárásban mely jogszabályok megsértését sérelmezni, továbbá ennek elő is kell adni ennek az indokát.
Tekintettel arra, hogy az ügy összes irata – a felülvizsgálati kérelemmel együtt – felterjesztésre kerül a Kúriához, nem a per történetét, s a per során született döntéseket kell ismertetni (hiszen az a bíróság rendelkezésére áll), hanem az ügyben született jogerős érdemi határozat kapcsán kell kifejezetten megjelölni a jogsértő momentumot és azzal kapcsolatban kell kifejteni a jogi érvelést. Nem elegendő tehát általánosságban hivatkozni pl. a Pp. 206. §-ában foglalt, a bizonyítékok okszerű értékelését előíró szabályra, hanem alá is kell támasztani ezen hivatkozást. A Pp. szabályai ugyanakkor a jogszabálysértésre reflektáló érvelést részesítik előnyben abban az esetben, amikor a jogszabályhely – a jogi képviselő által – esetlegesen tévesen került megjelölésre, azonban az érvelés alapján pontosan beazonosítható a megsértett jogszabályi rendelkezés (BH.2014.344.).
Mindazonáltal törekedni kell az megjelölt jogszabály és a kifejtett jogi érvelés szinkronba hozatalára.
Az EBH.2013.M.15. számú döntésében a bíróság akként foglalt állást, hogy miután a felülvizsgálati kérelem önálló rendkívüli jogorvoslati kérelem, ezért a törvény értelmében abban pontosan meg kell jelölni a jogszabálysértést, és annak indokait. Ebből következően nem felel meg a törvénynek korábbi beadványokra vagy a per valamely iratára történő utalás (BH1995. 99. II.).
A BH. 2015.203. számú eseti döntésben a Kúria kifejtette, hogy, nem felel meg a törvénynek, ha a felülvizsgálati érvelés konkrét jogszabálysértést nem jelöl meg, vagyis az sem, ha kizárólag a Pp. valamely fejezetére történik hivatkozás. Ebben kimondta továbbá a bíróság azt is az eset kapcsán, hogy nem felel meg a törvényi rendelkezésnek, ha a felülvizsgálati érvelés csak a megsértett jogszabályhelyet jelöli meg, de ahhoz jogi érvelést nem fűz. Ebből következően nem volt vizsgálat tárgyává tehető a rendes felmondás jogszerűsége, illetve a rendeltetésellenes joggyakorlás sem erre irányuló, az anyagi jogi jogszabálysértést részletesen kifejtő felülvizsgálati kérelem hiányában.
Mit tehet az ellenérdekű fél?
Az ellenérdekű fél a Kúriától értesül a felülvizsgálati eljárás megindításáról – természetesen arra is van lehetőség, hogy az elsőfokú bíróság kezelőirodájánál érdeklődjön, hogy nyújtottak-e be rendkívüli perorvoslati kérelmet – , arra (a Pp.244.§, 257.§-ok rendelkezéseinek megfelelő alkalmazásával) felülvizsgálati ellenkérelmet, vagy ha maga is kívánja a határozat megváltoztatását, a felülvizsgálati kérelem kézbesítésétől számított 8 napon belül csatlakozó felülvizsgálati kérelmet terjeszthet elő.
Mi a helyzet a felülvizsgálati eljárás tartama alatt a jogerős határozati rendelkezéssel?
Nos, a jogerős határozat végrehajtható. Önmagában a felülvizsgálati kérelemnek a végrehajtásra halasztó hatálya nincs, a jogerős határozat alapján, a rendelkező részben foglalt határidő szerint a pervesztes félnek teljesítenie kell. Van azonban lehetőség arra, hogy a felülvizsgálati kérelemben a fél a felülvizsgálati eljárás tartamára a végrehajtás felfüggesztését kérje. A kérelmet a Kúria bírálja el, soron kívül. Természetesen a felülvizsgálati kérelemmel érintett határozat végrehajtásának felfüggesztése még nem jelenti a felülvizsgálati kérelem alaposságát. Ilyen kérelem esetén a felülvizsgálati kérelem, valamint az ügy iratainak felterjesztése is soron kívül, a felülvizsgálati kérelem benyújtására nyitva álló határidő lejártának bevárása nélkül történik.
Közbenső ítélet elleni felülvizsgálati kérelem esetében – ha annak sikere valószínűnek mutatkozik – a Kúria a per tárgyalásának folytatását kérelemre, valamint hivatalból is felfüggesztheti. A bíróság a felfüggesztés tárgyában hozott határozatát utóbb megváltoztathatja. Ebben az esetben az alsóbb fokú bíróság előtt az összegszerűség tárgyában a csak a Kúria határozatát követően folytatódhat az eljárás.
Hogyan jár el, s tart-e tárgyalást a Kúria?
A Kúria a felülvizsgálati eljárásban főszabály szerint 3 bíróból álló tanácsban jár el. Szintén főszabály, hogy a tanács a felülvizsgálati kérelmet tárgyaláson kívül bírálja el, kivéve, ha a felek bármelyike tárgyalás tartását kéri, vagy az iratok alapján maga a Kúria a tárgyaláson való elbírálást tartja szükségesnek. Végzés ellen benyújtott felülvizsgálati kérelem esetében azonban tárgyalás tartása nem kérhető.
A felülvizsgálati kérelem tárgyalás megtartásával történő elbírálását a felülvizsgálati kérelmet előterjesztő fél a felülvizsgálati kérelmében, illetve az ellenfél csatlakozó felülvizsgálati kérelmének kézhezvételétől számított nyolc napon belül, az ellenfél pedig a felülvizsgálati kérelem kézhezvételétől számított nyolc napon belül kérheti. A határidő elmulasztása miatt igazolásnak nincs helye, ezt követően tárgyalás tartását nem lehet kérni. Ha a felülvizsgálati kérelem elbírálása tárgyaláson történik, a felek távolmaradása a felülvizsgálati kérelem elbírálását nem gátolja.
A tárgyalás megtartására a másodfokú eljárás szabályait rendeli megfelelően alkalmazni a törvény.
Mi alapján történik a felülvizsgálat?
A felülvizsgálati eljárásban bizonyítás lefolytatására nem kerül sor. Ez azt jelenti, hogy a bíróság itt már nem hallgat ki tanúkat, nem rendel ki szakértőt, nem kér be okirati bizonyítékot. A Kúria ugyanis a felülvizsgálati kérelem elbírálása során kizárólag a rendelkezésre álló iratok alapján dönt; a jogerős határozatot csak a felülvizsgálati kérelem és a csatlakozó felülvizsgálati kérelem keretei között vizsgálhatja felül, kivéve, ha a pert hivatalból megszünteti, vagy ha a határozatot hozó bíróság nem volt szabályszerűen megalakítva, illetve a határozat meghozatalában olyan bíró vett részt, akivel szemben a törvény értelmében kizáró ok áll fenn. Ezen eseteket hivatalból észleli.
Ennek kapcsán fontos még megjegyezni, hogy a felülvizsgálati kérelmet nem lehet megváltoztatni, azonban a kérelem mindaddig visszavonható, amíg a Kúria a határozatát meg nem hozta, illetve – tárgyalás tartása esetén – a határozathozatal céljából vissza nem vonult.
Milyen határozatot hozhat a Kúria?
Amennyiben a felülvizsgálati kérelem nem alapos, vagyis ha a felülvizsgálni kért határozat a felülvizsgálati kérelemmel érintett körben a jogszabályoknak megfelel, vagy olyan eljárási szabálysértés történt, amelynek az ügy érdemi elbírálására lényeges kihatása nem volt, a Kúria a megtámadott határozatot hatályában fenntartja.
Ha a határozat jogszabályt sért, a Kúria a jogerős határozatot egészben vagy részben hatályon kívül helyezi, és ha a döntéshez szükséges tények megállapíthatók, helyette, illetve az első fokú határozat helyett a jogszabályoknak megfelelő új határozatot hoz, egyébként azt részben vagy egészben hatályon kívül helyezi és az ügyben eljárt első- vagy másodfokú bíróságot új eljárásra és új határozat hozatalára utasítja. Ebben az esetben a hatályon kívül helyező végzésben kötelező utasításként előírja azokat a szükséges eljárási cselekményeket, amelyeket új eljárásban az alsóbb fokon eljáró bíróságnak pótolnia kell. Új eljárásra utasítás esetében a tárgyalás a Kúria határozatának ismertetésével kezdődik, egyebekben a bíróság a továbbiakban a reá nézve irányadó szabályok szerint folytatja le az eljárást.
A felülvizsgálati kérelmet a Kúria az eljárás bármely szakában akkor is hivatalból elutasítja, ha felülvizsgálati kérelemnek nincs helye, a kérelmet nem az arra jogosult nyújtotta be, vagy a kérelmet előterjesztő fél megadott lakóhelyéről (székhelyéről) nem idézhető, illetve onnan ismeretlen helyre költözött. A törvény továbbá lehetőséget nyújt a Kúria eljáró tanácsa számára jogegységi eljárás kezdeményezésére is.
Hogyan történik a Kúria határozatának kézbesítése?
A Kúria a határozat írásba foglalását követően az ügy összes iratát visszaküldi az elsőfokú bíróság részére, amely intézkedik a határozat kézbesítése iránt. Tárgyalás tartása esetén az ítélethirdetésen a felek tudomást szereznek a döntés tartalmáról és annak rövid indokairól, de az írásba foglalt határozatot ekkor is az elsőfokú bíróság fogja kézbesíteni.
Amennyiben a Kúria a másodfokú bíróságot utasítja új eljárásra, határozatát a másodfokú bíróság közli a felekkel.
A határozat kézbesítését elrendelő bíróság intézkedik – a határozatban foglaltakhoz képest – a végrehajtásnak vagy a végrehajtás felfüggesztésének megszüntetése, illetve korlátozása iránt is.
Egy esetben kerül sor a Kúria általi kézbesítésre, amikor is a Kúria a berekesztett tárgyaláson a határozat kihirdetését elhalasztja. Ekkor ugyanis a határozat kihirdetésekor már az írásba foglalt határozatot maga kézbesíti a határozathirdetésre megjelent felek részére.
A perköltséget a pervesztes félnek a felülvizsgálati eljárásban is viselnie kell, kivéve, ha a pernyertes fél a perköltség iránti igényéről kifejezetten lemond.
Hatályon kívül helyező döntés esetén csak a felülvizsgálati eljárásban felmerült költség összegét állapítja meg, annak viseléséről az új határozatot hozó bíróság dönt.
A munkajogi perek tárgyi illetékfeljegyzési jog költségkezvezményben részesülnek. Ez azt jelenti, hogy a felülvizsgálati kérelmen nem kell – mint ahogyan megelőzően a keresetlevélen, vagy a fellebbezési kérelmen sem kellett – előre illetéket leróni, hanem annak mértékéről és viseléséről a bíróság az eljárást befejező határozatban rendelkezik.
A munkavállalói költségkedvezmény szabályai (Pp.358/B.§) értelmében továbbá a perben félként részt vevő munkavállalót – jogszabály eltérő rendelkezése hiányában – a keresetlevél előterjesztésétől kezdve, a per egész tartamára, valamint a végrehajtási eljárásra is kiterjedően teljes költségmentesség illeti meg, amely az illetékmentességet is magában foglalja. Ez a kedvezmény a perben félként részt vevő munkáltatót nem illeti meg.
A társadalombiztosítási határozatok bírósági felülvizsgálata iránt indított perek pedig a tárgyi illetékmentességet élveznek.